Seun (13) se gesig glo deur boelie vergruisCorné Geyer het erge beserings aan sy gesig opgedoen. Foto: Facebook ŉ 13-jarige leerder by die Laerskool Parow-Wes in die Wes-Kaap sal ŉ operasie moet ondergaan om ŉ vergruisde wangbeen en ander beserings te herstel nadat hy glo deur ŉ mede-leerder by die skool aangerand is. Corné Geyer (13) is verlede Donderdag glo deur ŉ gr. 7-leerder by die skool aangerand. Volgens Eben Klue, die Geyer-gesin se regsverteenwoordiger, het Corné veelvuldige beserings aan sy gesig opgedoen en is hy Dinsdag weer in die Tygerberg-hospitaal ondersoek. “Soos ek van sy ouers verstaan het hulle besluit om die beplande operasie uit te stel omdat daar nog heelwat swelling is. Die wangbeen onder sy regteroog is vergruis en hy sukkel om uit die oog te sien. Hy lyk maar baie sleg,” het Klue gesê. Klue het gesê die aanranding was na bewering nie ŉ geïsoleerde geval nie, aangesien die aanrander na bewering al ŉ geruime tyd vir Corné teister. Corné se ouers het glo ook voorheen die probleem by die skool aangemeld, maar die boeliegedrag het net voortgegaan. Daar word ook beweer dat die aanrander in die verlede ook ŉ ander leerder aangerand het. “Daar sal beslis ŉ siviele saak teen die aanrander ingestel word en ons ondersoek die meriete om moontlik stappe teen die skool en die departement van onderwys ook te doen,” het Klue gesê. “Ek sal môre en Vrydag verklarings van ooggetuies afneem om die presiese feite rondom die saak vas te stel en dan sal ek in ŉ beter posisie wees om die ouers te adviseer.” Corné Geyer voor die aanranding. Foto: Facebook Jessica Shelver, woordvoerder van die LUR van onderwys, het bevestig die beweerde aanrander is intussen geskors hangende ŉ tugverhoor wat volgende week sal plaasvind. “Ons is baie bekommerd oor die gewelddadige en aggressiewe aard van die beweerde voorval. Daar is geen plek vir boeliegedrag in ons skole nie,” het sy gesê. Sy het ook gesê berading en ondersteuning sal aan Geyer verleen word. “Die Wes-Kaapse departement van onderwys gee opleiding en ondersteuning aan skole om hulle te help om boelie-probleme te hanteer. Skole hanteer boelie-gedrag in ooreenstemming met hul gedragskodes en sal op gepaste wyse ingryp om slagoffers te ondersteun en die gedrag van boelies te verander. Die departement se vertrekpunt is dat boelie-gedrag dieper persoonlike probleme reflekteer wat op gepaste wyse aandag moet kry.” Volgens Klue is dit nog nie duidelik wanneer Corné sal terugkeer skool toe nie. “Dit is ŉ sielkundige oorweging. Corné het gister berading ontvang, maar hy is in dié stadium nog glad nie lekker ná wat gebeur het nie. Ek dink nie hy is al reg om terug te gaan nie. Ons glo dat hy mettertyd genoegsaam sal herstel om sy skoolloopbaan te hervat, maar of dit by dieselfde skool sal wees, weet ons nog nie.” Kapt. FC van Wyk, woordvoerder van die polisie, het bevestig ŉ saak van aanranding met die doel om ernstig te beseer word deur die polisie ondersoek.